DeepMind

Google DeepMind adimen artifiziala lantzen duen konpainia ingeles bat da. 2010ean DeepMind Technologies izenpean sortu zen, 2014ean ordea, Googlek konpainia erostea lortu zuen.

Konpainiak bere esparruan egin dituen aurrerapenen artean, aipatzekoa da bideo-jokoetara jolasten ikasteko gai den neurona-sare bat sortzea lortu duela, sare hau, gizakiek bideo-jokoetara jolasten ikasteko erabiltzen duten metodoa imitatzen saiatzen da. Bestalde,''Neural Turing'' makina bat sortzea lortu du, neurona-sare honek kanpo-memoria batera sartezko gaitasuna eduki dezake, Turingen makina arrunt batek bezala, beste hitz batzuetan esanda, giza garunaren epe laburrerako memoria imitatzeko gai den makina bat da.

2016. urtean konpainiak ospea dastatu zuen, beraiek garatutako AlphaGo programak, lehen aldiz historian, Go jokalari profesional bat garaitu baitzuen. 2017. urtean ordea, programa berdinak, Ke Jie, munduko Go jokalaririk onena garaitzea lortu zuen, berri hau oso garrantzitsua izan zen adimen artifizialaren garapenak aurrerapauso handia eman zuela ikusi zelako.

Historia

2010etik 2014ra 
2010ean, Demis Hassabis, Shane Legg eta Mustafa Suleymanek start-upa sortu zuten. Hassabis eta Legg Londresko Unibertsitate Eskolan (UCL) ezagutu ziren lehen aldiz, zehazki, Gatsby neurozientzia koputazionalaren unitatean.

Hortik aurrera Horizons Ventures eta Founders Fund elkarteek hainbat inbertsio egin zituzten konpainiarengan, Scott Banister enpresariarekin batera. ​Jaan Tallinn ere lehenengoetako inbertitzaile eta aholkularia izan zen.

2014ean, DeepMindek ''Urteko konpainia'' saria jaso zuen Cambridgeko laborategi konputazionalaren eskutik.

Lehen aipatu dugun bezala, konpainia honek gizakien antzera bideo-jokoetara jolasten ikasteko gai zen neurona-sare bat sortu zuen, Turingen makina arrunt baten antzera kanpo memoriara sarbidea lortzeko gai den neurona-sare bat sortu zuela ere ezin dugu ahaztu. Azken asmakuntza honek, gizakiaren garunaren epe motzerako memoria imitatzen du.

Googleren erosketa 
2014eko urtarrilaren 26an, Googlek DeepMind Teknologiak konpainia erosi zuela iragarri zuen. Aipatu behar dugu, erosketa hau 2013an DeepMindek Facebookekin salerosketak bukatutzat eman ondoren gertatu zela. Googlek DeepMind erosi ondoren, konpainia honek izena aldatu eta Google DeepMind izena hartu zuen.

Gutxi gorabehera, erosketaren prezioa 400 eta 500 milioi dolar ingurukoa izan zen.

DeepMindek ordea baldintza bat ezarri zion Googleri erosketa burutu nahi bazuen: adimen artifizialaren etika batzorde bat sortzea.

AlphaGo 
Artikulu nagusia: AlphaGo2015eko urrian, AlphaGo izeneko programa batek Europako Go jokalari onena garaitzea lortu zuen, haren izena Fan Hui zen. Egin ziren bost partiduetatik bostak irabazi zituen adimen artifiziala baliatzen zuen programak. Txapelketa hau historikoa izan zen, bai Go jokoarentzat eta baita ere adimen artifizialarentzat, lehen aldia baitzen historian halako programa batek Go jokalari profesional bat garaitzeko gai zela erakusten zuelako. Esan beharra dago, adimen artifizialari Go jokoa askoz ere zailagoa egiten zaiola xakea bezalako jokoak baino, aipatutako jokoan baino askoz aukera gehiago baitaude mugimendu bakoitza egitean. Hala eta guztiz ere, 2017. urtean AlphaGo programak Ke Jie, munduko Go jokalaririk onena garaitzea lortu zuen, halako postuan dagoen Go jokalari bat garaitzen munduko lehen makina bihurtuz.

Erreferentziak

Ikus, gainera 
 AlphaGo
 Adimen artifiziala
 Google
 Ikaskuntza sakona

Kanpo estekak 
 Webgune ofiziala

Adimen artifiziala
Google